钦定古今图书集成/明伦汇编/宫闱典/第071卷 > 《皇太子西面议》魏·收
## 钦定古今图书集成/明伦汇编/宫闱典/第071卷 > 《皇太子西面议》魏·收

天保元年，皇太子监国，在西林园冬会，群议皆东面。二年，于北城第内冬会。又议东面。陆邛疑非礼，魏收改为西面。

去天保初，皇太子监国，冬会群官于西园都亭，坐从
东面，义取于向中宫台殿故也。二年，于宫冬会，坐乃
东面。某窃以为疑。前者遂有别议，议者同之。邢尚书
以前定东面之议，复申本怀。此乃国之大礼，无容不
尽所见。收以为太子东宫，位在于震，长子之义也。案
《易》八卦，正位向中，皇太子今居北城，于宫殿为东北，
南面而坐，于义为背也。前者立议，据东宫为本。又案
《东宫旧事》，太子宴会，多以西面为礼。此又成证，非徒
言也。不言太子，常无东南二面之坐，但用之有所，至
如西园东面，所不疑也。未知君臣车服有同异之议，
奚为而发？就如所云，但知礼有同者，不可令异；不知
礼有异者，不可令同。苟别君臣同异之礼，恐重纸累
札，书不尽也。